Liisa-Ly Pakosta
Justiits- ja Digiministeerium	
	
 	19.03.2026 nr 1-12/264 - 1	

	
Ehitisregistri probleemid		

Austatud Liisa-Ly Pakosta	

Soovin juhtida tähelepanu ehitisregistri (EHR) töökindlusega seotud probleemidele, mis on Tallinna Keskkonna- ja Kommunaalametil (KEKO) viimastel kuudel märkimisväärselt häirinud ehitus- ja kasutuslubade menetlemist. Vastavalt Tallinnas kokku lepitud töökorraldusele annab KEKO ehituslubadele/teatistele ja kasutuslubadele/teatistele arvamuse oma pädevusvaldkondades (nt haljastus, tehnovõrgud, katendid jne).
EHR-i roll menetlustes:
Ehitusmenetluste töövoog on üles ehitatud EHR-i peale: menetlused jõuavad töölauale EHR-is, seal kontrollitakse dokumente, antakse arvamusi, jagatakse ülesandeid asutusesiseselt sisendi andmiseks ning jälgitakse tähtaegu. Kui EHR-is tekib tõrge või ligipääsupiirang, ei ole võimalik menetlusi sisuliselt läbi viia ning töö kas seiskub või muutub oluliselt raskemini teostatavaks.
See omakorda pikendab menetlemiseks kuluvat aega ning tekitab taotlejates õigustatud pahameelt, miks nende taotluste läbivaatamine viibib.
Süsteemitõrgete mõju:
Viimaste juhtumite põhjal on ilmnenud mitmed korduvad ja ulatuslikud mõjud:
•	menetluste sisuline kontroll peatub, kui dokumendid ei ole kättesaadavad;
•	kaasamised ja koostöö teiste asutustega (mh vajadusel taotlejate abistamine) takerduvad, kui dokumendid ei ole nähtavad;
•	menetlused võivad jõuda töölauale korraga suure hulga kaupa, mis lõhub tööjärje ning suurendab ajutiselt töökoormust;
•	suureneb tähtaegade ületamise ja menetluste kvaliteedi risk, kuna seadusest tulenevad tähtajad ei peatu ning automaatselt edasi ei lükku;
•	lisandub käsitöö ja täiendav kontrollikoormus, kuna EHR ei ole alati usaldusväärne tööjärje ülevaate allikas (menetlused võivad ajutiselt töölaualt kaduda).
November 2025:
Tehnilise tõrke tõttu jõudis EHR-is korraga KEKO jaoks nähtavaks ligikaudu 100 menetlust, mis olid ligi kaks nädalat süsteemis kinni olnud. Kõigi menetluste vastamise tähtaeg oli kuni 10 päeva, mis tekitas lühikese ajaga märkimisväärse lisakoormuse.
Jaanuar 2026:
EHR-is suleti ette teatamata ligipääs kasutusteatiste, kasutusloa taotluste, kasutuslubade ja ettekirjutustega seotud lisadokumentidele ning riigilõivu tasumist kinnitavatele dokumentidele. Samad dokumendid ei olnud nähtavad ka menetlusse kaasatud asutustele, sh KEKO-le.

Märts 2026:
Alates 28.02.2026 ei olnud menetlused EHR-is ajutiselt nähtavad – need kadusid töölaualt ega olnud usaldusväärselt leitavad. 02.–04.03 oli menetlustöö KEKO-s sisuliselt seiskunud.
Mõistan, et selliste tõrgete põhjuseks on tehnoloogilised valikud, mille tulemusel ei ole EHR piisavalt töökindel ning puudub jätkusuutlik rahastusmudel. Samas mõjutavad sellised probleemid märkimisväärselt kogu ehitusvaldkonna toimimist. EHR on ehitusmenetluste keskne töövahend ning selle töökindlus mõjutab otseselt nii menetluste kvaliteeti, tähtaegadest kinnipidamist kui ka ametnike töökorraldust.
Palun Teie toetust ja sekkumist, et EHR-i töökindlus ja arenduste rahastus lahendataks süsteemselt ning kiiresti. Praegune olukord ei ole jätkusuutlik, riigi keskne menetlussüsteem peab olema töökindel, sest selle tõrked halvavad reaalselt ehitusmenetlused ning kahjustavad nii avaliku sektori usaldusväärsust kui ka ettevõtluskeskkonda.

	
Lugupidamisega	

	
	
(allkirjastatud digitaalselt)	
Kristjan Järvan	
abilinnapea

	

	

Kaili Tamm
616 4030 kaili.tamm@tallinnlv.ee